钦定古今图书集成/方舆汇编/职方典/第1237卷 > 《文公祠记》潘滔
## 钦定古今图书集成/方舆汇编/职方典/第1237卷 > 《文公祠记》潘滔

按《邵阳图经》：“公姓文，讳斤，晋咸康中为高平令，隐于
此山，得道羽化，故名文仙山。”又据《湘川记》云：山上有
石床，长一丈，有四丛竹蒙密，随风飘扬，委于床侧。每
遇亢阳，祈祷有应。洎唐贞元十年，上天愆旸，旱魃为
虐，草木黄落，如炎如焚。于时州伯太原王公高、县宰
昌黎韩公谨辉至诚恳请曰：“如神降临，膏雨霶霈。”即
为刻石记事，当时响应，云行雨施，年谷既登，仓廪充
实。夫神灵无方，感而遂通。昔太公治灌坛，风雨不敢
犯；刘昆牧弘农，猛虎为之去。岂非以德化所布，飘风
鸷兽，不敢侵畀焉？以此观之，实由政之所及，德之所
致，鬼神为之福祐，神功为之降泽。若乃德之不修，政
之苛刻，而妖由此作，灾由此起，吉凶报应，如影随形。
信矣夫！噫！人物迁变，未达诚愿。至元和三年，岁在戊
子，灾患荐臻，旱又甚矣。州牧济阳丁公立，邑君冯翊
庄公齐，命官启告，酬愿立碑，遂雨洒四溟，润泽九谷，
山川鬼神，亦莫不宁。上凭神休之恩，下赖牧宰之政。
野老荷蓑与笠，相对伫锸而歌曰：“我圣君兮德巍巍，
择良牧兮治边陲。感”神功兮云雨施，稼穑如梁兮又
如茨，无阶达天真兮咸愿立乎丰碑。阁境耆老，稽颡
告余，皆愿修文，以神圣德，刻之贞石，永传芳休。既无
绝妙之词，难传至贞之迹。铭曰：飞丹涸济冰雪溶，道
成羽化神仙宫。几乘白鹤归旧峰，城郭是兮人不同，
霓裳缥缈随天风，紫烟散尽祠堂空。山寂寞兮花木
隆，石床空山留仙踪，微飙骚屑摇条丛。邑人祈祷清
庙中，神功应化无不通。天旱暵兮云从龙，洒膏雨兮
九榖丰。黎庶歌兮乐时雍，愿立碑兮表圣功。勒文字
于坚石，与天地兮无穷。